Fecko, Martin, poslanec NR SR (2023-02-17):
Ďakujem pekne. Takže, ako som sľúbil, ideme to trošku rozobrať, ale na začiatok musím povedať, nie som poľovník, ale poľovnícke skúšky mám urobené. Žiaľ, trošku skôr, ešte na vysokej škole. Ja skôr lovím s fotoaparátom a so sieťami vtáctvo, ktoré krúžkujem, takže do poľovníctva sa už teraz nepriberám, a preto mám tu aj kolegu Pročka ako predkladateľa, ktorý je poľovníkom, a myslím si, že máme to takto zladené, aby sme to nejakým spôsobom zvládli. Takže ako som už spomínal, veľkým problémom je, veľkým problémom, áno, mnohých poľovníkov je aj poľovnícka komora, ktorá, áno, v našom zákone je zadefinovaná ako povinná. Pokiaľ nie ste jeho, jej členmi, nebudete mať poľovný lístok, nebudete mať možnosť poľovať v revíri a máte problém. Hovorím jednu vec, že toto by malo stáť na dobrovoľnosti, pretože nútiť niekoho, aby celý ten výkon svojho poľovníckeho práva mohol iba cez účasť aktívnu, resp. potrebnú v nejakej organizácii, ktorá momentálne vznikla v roku 2009 podľa všetkého, prakticky je trošku podľa mňa za čiarou. Tento zákon sme už tu mali. Aj pán Lebocký bol poslancom Národnej rady, momentálny predseda poľovníckej komory, a sme si na našom výbore poľnohospodárskom a životnom prostredí veľmi o tom diskutovali. A musím povedať, že neboli vypočuté tieto snahy, ktoré som aj ja inicioval, resp. aj ďalší poslanci, aby tá poľovnícka komora bola dobrovoľná, nakoľko jeden z dôvodov je aj to, že prakticky ten prísun peňazí, ktorý tam ide z tých poplatkov, ktoré musia dávať títo poľovníci, predstavuje sumu okolo 2,5 mil. ročne a ani Najvyšší kontrolný úrad nemôže ísť odkontrolovať tieto financie, pretože Najvyšší kontrolný úrad sleduje a môže kontrolovať v prvom rade financie, ktoré prichádzajú zo štátneho rozpočtu, ktoré prichádzajú z eurofondov a ktoré sú verejnými financiami, a pokiaľ tam komora nedostane z týchto eurofondov, tak NKÚ tam nemá čo robiť. A to je niečo neskutočné. Takže berme tak, že áno, to sme upozorňovali už tých desať rokov, rok čo rok, čo to dávame v parlamente, a zatiaľ sa ešte náprava neurobila, takže v takomto duchu to vnímam, že je to trošku nefér, aby sme nevedeli, kam a čo sa s tými peniazmi robí, pokiaľ, teda na úrovni štátu ako takého, ktorý má tie všetky financie akože spravovať. Samozrejme, že sú tu v tom mojom pozmeňujúcom, teda našom pozmeňujúcom návrhu sú tu ešte aj ďalšie veci, napríklad že poľovný hospodár má rozšírenú právomoc, že nebude označovať zver tými štítkami iba raticovú a veľké šelmy, ale všetku zver, ktorá sa akože uloví. Ďalej máme tu, čo má robiť užívateľ poľovného revíru ohľadom škôd, ktoré by sme mali eliminovať, resp. znižovať na minimum, aby sme nemali škody zverou, a to jednak či v poľnohospodárstve, alebo v lesnom hospodárstve. Vážení, tvrdím jedno, nemôže mi hobby koníček, ešte raz hovorím, hobby koníček určovať môj hospodársky výsledok môjho podnikania. No nemôže, pretože my sme v oblasti pôdohospodárstva a tu máme aj lesné hospodárstvo, aj poľnohospodárstvo a mal by tam byť hospodársky výsledok. A ten výsledok nemôže byť eliminovaný hobby koníčkom určitých ľudí, ktorí si povedia, že áno, my ideme poľovať, my budeme všetko možné, ale náhrady škody, to už sorry, toto už je ako mimo nášho obliga. Tak, vážení, sa spamätajme! Lebo keby sme toto spôsobili nejakej automobilke alebo nejakým ďalším podnikateľom, tak neviem, jaký by tu bol povyk. Keby nejaký hobby koníček, nejakí veteráni by prišli zabrániť výrobe najnovších áut, lebo oni sú iba tí, ktorí chcú iba staré autá a bránili by vo výrobe nových áut, no ďakujem pekne. Takže, vážení, nie, a hovorím jedno, že musíme aj tie škody zverou, ktoré sú spôsobené jednoznačne či už v lesnom, alebo poľnohospodárskom hospodárstve, musíme eliminovať, takže dávame tu to, v tomto pozmeňujúcom návrhu, že pokiaľ sa preukáže počas dvoch obdobiach po sebe, že užívateľ poľovného revíru si neplní svoje povinnosti, ako má, tak bude musieť v treťom roku uhradiť tieto škody a v ďalších. Ja hovorím jedno, že malo by sa strieľať dovtedy, pokiaľ tie škody nebudú hlásené. Asi aj registrujete, že momentálne aj ministerstvo má rozpracovaný zákon o poľovníctve, uvidíme, či príde do nejakého čítania, alebo nepríde, pokiaľ, samozrejme, by prišiel a stihli by sme ho ešte v tomto volebnom období, tak, samozrejme, budeme aj apelovať na to, aby sme to nejako zosúladili, resp. stiahneme náš a bude ministerský. Ale pokiaľ nebude, tak tento budeme predkladať až do konca, aby uzrel svetlo sveta, aj jeho nejaká vykonateľnosť, takže to je jedna vec k týmto škodám. Nebudem sa rozširovať, aby ste mali aj vy, kolegovia, lebo jedenásta hodina sa blíži a chcem, aby ste aj vy mohli vystúpiť, aby sme mohli na vás reagovať. Ďalej máme tu poľovnícke skúšky. Poľovníckymi skúškami sú skúška o... poľovný lístok, skúška poľovníckeho hospodára a skúška z poľovníctva, vyššia skúška z poľovníctva. Zavádzame tu vyššiu skúšku z poľovníctva, že bude robiť technická univerzita, pretože tak ako je Zvolen mekka lesníctva a poľovníctva, tak takisto je aj Nitra mekkou poľnohospodárstva, takže dávame právomoc, že Technická univerzita vo Zvolene bude robiť tú skúšobnú komisiu na vyššie skúšky z poľovníctva. Všetky kompetencie, ktoré má komora momentálne teraz v tomto zákone pôvodnom ustanovené, samozrejme, budú prechádzať či už na okresné úrady, resp. na ministerstvo a vlastne príjem za poľovné lístky, ktorý bol teraz príjem komory, budú príjmom štátneho rozpočtu. Nerobíme nič nové, takýto model sme tu už mali pred niekoľkými rokmi. A musím povedať, že v súčasnosti sa to bude pohybovať, ten príjem do štátneho rozpočtu, okolo 500-tisíc eur. Ďalej čo tu máme, hovorím aj o nejakých kontrolných streľbách a pri kontrolných streľbách tam hovoríme, že musí byť nejaké osvedčenie o kontrolnej streľbe nie staršej ako tri roky. V pôvodnom návrhu sme mali dvanásť. Áno, mali sme pripomienky, tak sme dali tri roky. Myslím, že je to dosť dlhá doba na to, aby si tie skúšky mohol absolvovať, pretože môže sa stať, samozrejme, je to v prvom rade o bezpečnosti občanov na tých poľovačkách, a nie iba poľovníkov, ale aj tej verejnosti, ktorá sa tam môže nachádzať v tom lese, aby ten poľovník, ktorý tam príde, aby nemal problémy, že je to sviatočný poľovník, nebol desať rokov na skúškach a zrazu ide strieľať, lebo on si zmyslel, že ideme na poľovačku, tak to nie. Takže v takomto duchu sú tam tie tri roky, ktoré myslím, že majú svoju hlavu a pätu. Samozrejme, sú aj prechodné ustanovenia, ktoré budú hovoriť o tom, že dokedy čo sa má urobiť, a, samozrejme, aj tie kompetencie, ktoré majú prejsť na jednotlivé orgány štátnej správy, či už na okrese, alebo na opravných prostriedkoch, ktoré budú vykonávať tie skúšky, resp. budú riadiť činnosť poľovníkov v zmysle zákona o poľovníctve. Toľko z mojej strany, aby ste mohli ísť ešte aj do rozpravy, takže ďakujem veľmi pekne zatiaľ.